Bwrdd Cymdeithas Bêl-droed Rhyngwladol

Y Bwrdd Cymdeithas Bêl-droed Rhyngwladol (Saesneg: International Football Association Board (IFAB)) ydi'r corff sydd yn gyfrifol am bennu a chadw rheolau pêl-droed. Fe'i ffurfiwyd ym 1886 er mwyn cysoni'r rheolau ar gyfer cystadlaethau rhyngwladol. Ers ffurfio FIFA ym 1904 mae'r corff llywodraethol wedi cydnabod yr IFAB fel yr unig awdurdod ar reolau'r gamp.

Hanes
Er bod y rhan helaeth o reolau pêl-droed wedi eu cysoni erbyn y 1870au, roedd gwahaniaethau bychain yn rheolau'r pedair cymdeithas Brydeinig. Roedd hyn yn peri problem ar gyfer gemau rhyngwladol gyda'r tîm cartref yn gosod y rheolau. O dan arweiniad Cymdeithas Bêl-droed Lloegr (FA), daeth dau gynrychiolydd o'r pedair cymdeithas - Cymdeithas Bêl-droed Lloegr, Cymdeithas Bêl-droed Yr Alban, Cymdeithas Bêl-droed Cymru a Chymdeithas Bêl-droed Iwerddon at ei gilydd ar 2 Mehefin 1886 yn swyddfeydd yr FA yn Holborn Viaduct, Llundain er mwyn cysoni'r rheolau a ffurfio'r IFAB.

Ffurfiwyd Fédération Internationale de Football Association (FIFA) ym 1904 gyda'r corff llywodraethol yn cydnabod mai'r IFAB ydi'r unig awdurdod ar reolau'r gamp. Yn dilyn poblogrwydd y gêm yn rhyngwladol, cafodd cynrychiolwyr FIFA eu derbyn yn aelodau o'r IFAB ym 1913. Yn wreiddiol roedd gan FIFA dwy bleidlais gyda'r pedair cymdeithas Brydeinig hefyd â dwy bleidlais yr un, ond ym 1958 gyda pwysigrwydd a phoblogrwydd pêl-droed rhyngwladol yn tyfu, daethpwyd i gonsensws y dylai FIFA cael mwy o ddylanwad ar reolau'r gêm. O'r herwydd newidiwyd y system fel bod gan y pedair gymdeithas Brydeinig un pleidlais yr un gyda FIFA yn cael pedair pleidlais. Roedd angen chwe pleidlais er mwyn sicrhau unrhyw newid. Dyma'r system sydd yn bodoli hyd heddiw.

Cyfeiriadau

Categori:FIFA
Categori:Pêl-droed
Categori:Sefydliadau 1886
Categori:Sefydliadau chwaraeon